Andrej A. Amalrik
Andrej A. Amalrik, 1938-80, russisk dramatiker og publicist. As dramatik har stor lighed med absurdisternes formsprog. Hans systemkritiske udtalelser i bl.a. Vil Sovjetunionen overleve? (ny da. udg. 1990) stemplede ham som antisovjetisk, hvorefter han blev deporteret til en arbejdslejr 1965-66. Her skrev han Ufrivillig rejse til Sibirien (da. 1970). 1976 blev A tvunget i eksil i Holland og døde under uklare omstændigheder ved en ulykke i Spanien. 

Dramatiske værker: 
East-West 1963; Is uncle Jack a Conformist 1964.

Bibliografi: Amalrik, A Notes from a Revolutionary 1982; Schmid, H ‘Postmodernism in Russian Drama: Vampilov, Amalrik, Aksenov’ i Fokkema, D & Bertens, H Approaching Postmodernism 1986. 